大雪青州道上有懷東武園亭寄交代孔周翰
作者：蘇軾
朝代：宋

paragraphs: 超然臺上雪，城郭山川兩奇絕。
海風吹碎碧琉璃，時見三山白銀闕。
蓋公堂前雪，綠窗朱戶相明滅。
堂中美人雪爭妍，粲然一笑玉齒頰。
就中山堂雪更奇，青松怪石亂瓊絲。
惟有使君游不歸，五更馬上愁斂眉。
君不是淮西李侍中，夜入蔡州縛取吳元濟。
又不是襄陽孟浩然，長安道上騎馿吟雪詩。
何當閉門飲美酒，無人毀譽河東守。